

1-15 шілде, жұма, 2011 жыл

**№ 26 (3242)**

**Қазақ сомдаған қалалар**



**Жолдасбек Мәмбетов,   
әл-Фараби атындағы ҚазҰУ-дың доцентi, ф.ғ.к.**

***Өркениет дамып, адамзат санасы жоғары өреге көтерілгелі бері жер бетінің тұс-тұсында сан түрлі шаһарлар мен қорғанды тас қалалар пайда болды. Соның әрқайсысының маңдайына қағаз бетінде суреттеліп, бейнесі ашылып, кейіпкерге айналу жазылмаған. Тек сәулеті келісіп, көрінісі көзді жаулаған шаһарлар ғана тілге тиек етілген. Әдебиеттің бір бөлше­гіне айналып, айтар аңызға ұласып, келген қонаққа мақтанышпен көрсетілген қалалар жайлы майын тамызып әңгімелеу жарасады. Бізде сондай талаптарға жауап беретін қалалар қайсы? Әдебиетімізде қалай көрінді? Іздеп көрейік.***

Әдебиеттегi қолданылған кеңiс­тiк пен уақыттың өлшемдерi барынша зерттелуi тиiс. Сол арқылы халықтың психологиясын аңғаруға болады. Филологияның когнитивтi лингвистика деген саласында егер бiр халықтың тiлiнде бiр сөз жоқ бо­латын болса, демек ол халықта сол заттың, ұғымның өзi де жоқ деген тұжырым бар. Сол сияқты қа­ланы айтар болсақ, қала – қазақтың бұрынғы түсiнiгiндегi тек қорған ре­тiнде ғана көрiнедi. Мысалға батырлар жырындағы Қазан қаласын атпен аттап кiрiп, бiр-ақ шабамыз. Бұ­ны көркемдiк тәсiл десек те, қала шынымен қала болса оның қорға­нынан басқа тағы да бiр белгiлерi көрiнуi керек едi ғой. Ал одан ке­й­iн­­гi Шам, Мысыр шаһарларының сөз өнерiмiзде көрiнуi «Мың бiр түн», «Шахнама» желiлерiмен кел­гендiгiнен едi. Одан кейiнгi қала бейнесi ХХ-ғасыр басындағы кә­сiпқой прозамен басталады да, күнi бүгiнге дейiн жалғасады. Жүсiпбек Аймауытов өзiнiң «Әншi» әңгiмесiн «Жетiшар жақсы қала» деп бастайды. Автор қала деп отырғаннан кейiн, бұл қала емес дей алмаймыз, бiрақ одан әрi оқысақ, алтыбақан теуiп, қымыз iшкен қыр қазақта­ры­ның өмiрiне тап боламыз. Демек, қала деген аты болмаса, ол жерде қалалық ештеңе жоқ. Сол бұрынғы серi көңiл, қонақжай өмiр. Бұл ендi, табиғаттың заңдылығы да, бiр жағынан. «Мәскеу бiр күнде салынып бiткен жоқ» дегендей, қазақтың қаласы да бiр-ақ күнде пайда бол­ған жоқ. Уақыт өте келе ақырындап әдебиетте кейiпкер қалалар пайда бола бастады. Соның бiрi - Қы­зыл­жар. Мәжит Дәулетбаев «Қызылжар» деген роман жазды, Қалмақан Әбдiқадыров, Ғабит Мүсiреповтер де осы Қызылжарға соғып өттi. Одан кейiн Семей. Қара Ертiстiң бойындағы бұл қаланы суреттеп берген бiрден бiр адам Әуезов болды. Тағы бiр көп суреттелген қала - Қа­рағанды. Ғабит Мүсiреповтiң «Оян­ған өлкесi». Ғабиден Мұс­тафиннiң «Қарағандысы», Сәттар Ерубаев жазған «Менiң құрдас­та­рым». Бұның бәрi көмiрлi қаланың тынысын қағаз бетiнде барынша көр­к­ем көрсете түстi. Сол кездерi ас­тана болған Қызылорда бiрден бiр кейiпкерге айналуы тиiс қала едi, бiрақ олай болмады. Сәбит Мұ­қановта аздап кездесетiнi болмаса, көп айтылмайды. Ал кейiнгi астана Алматы нағыз көркем шығарма­ларда қыдырып жүретiн ару бейнеге ай­налған едi. Мұхтар Әуезовтың «Абай жолы» романында, Зейiн Шашкиннiң «Тоқаш Бокинiнде», Баубек Бұлқышевтiң бiтпей қалған романы «Алматылықтарда» Алматы бойжеткен қыздай сыланып, құлпыра түстi. Кейiн оны қазақтың толқын-толқын болып келген ақын­дары мен жазушылары то­лықтыра түстi. Бiрақ бұл жерде бiр ескерте кететiн нәрсе бар. Батыс әдебиетiнде қаланы махаббатпен суреттеп, тыныс-тiршiлiгiн бүге-шiгесiне дейiн көрсетедi. Мысалға, Марк Твендi, немесе кез келген бiр классиктi оқи қалсаңыз, кiр жуып отырған әйел, төгiлiп кеткен су, жы­лаған бала, табалдырықта қат­қан мұз деген сияқты детальдарға кезiгесiз де, көз алдыңызға қала сол күйiнде келе қалғандай болады. Бiрте-бiрте сол қалаға деген ынты­ғыңыз байқала бастайды. Ал бiзде мүлде олай емес. Бiзде қаланы жаз­ған қазақ жазушысының көбiсi ауылды айту үшiн жазады. Оралхан Бөкейдiң демалыс ала қалсам, заттарымды жинап, ауылға кетiп бара жатамын дейтiнi секiлдi, қай-қайсы болса да ауылға қарай бүйректерi бұрып тұрады. Қазақ үшiн қала тұ­рақ­ты мекен болған емес ешқашан. Мысалға өз басым осы Алматыда тұрып жатқаныма 35 жыл болды. Бiрақ әлi күнге уақытша күнелтуге келген адам сияқтымын. Ауылға қаша жөнелгiм кеп тұрады. Ол жақта әкем де жоқ, шешем де жоқ. Бiрақ бәрiбiр солай. 60-70 жылдары елдi аңсап, ауылды сағынып жазған жазушылар Төлен Әбдiков, Тынымбай Нұрмағанбетов, Дулат Исабековтер де өздерiн солай се­зiнген болса керек. Бұл кiсiлердiң жазғандарынан ностальгияның исi аңқыды. Мұрты тебiндеп келе жат­қан бозбала шағында келген жазу­шылардың өзi сөйттi. Қайна­ған құ­рт­тың көрiнiсi, бұрқыраған тү­тiннiң ащы исi, табалдырықта тұ­рып талтайып тұрып алып үрген күшiктiң шәуiлi уақыттың өткенiне де, жердiң қашықтығына да қара­май, санадан өшпей қойды, аңсатты да тұрды.   
Қазiргi кезде қаладағы өмiрдi суреттеп жазылған шығармаларға Асқар Алтай, Дидар Амантайлар­дың туындыларын жатқызуымызға болады. Бiрақ бұл жазушылар қа­ланың келбетiн көрсетуге тырыспайды, өйткенi қозғайтын тақы­рыптары анағұрлым ауқымдырақ. Қабдеш Жұмадiлов, Бексұлтан Нұр­жекеұлы секiлдi ақсақал­да­рымыз кейiн жаз­ған дүниелердi қарасақ, сол бая­ғы даланың аңқы­ған исiн сезе­мiз. Бұл, әсте, кемшiлiк емес. Қай­та шынайы болғаны үшiн артықшылық деуге де келедi. Өйт­кенi, жоғарыда айтып кеткенiмiз­дей, бiз әлi қалаға бiте қайнасып кеткен жоқпыз. Мысалға Нұрлан Қамидiң бiр әңгiмесiнде кейiпкерi болконының терезесiн бiреу қақса, қолына балта алып қарсы бара жатады. Болкон қала үйiнiкi болға­нымен, болконға бiреу кiрсе балтаға жүгiру тiптен қала ада­мының қы­лығы емес қой. Қа­ланың адамы бол­са, телефонға жармасып, милиция шақырар едi. Ал ендi бұл ке­йiпкер сөйтiп милиция шақыруы үшiн автор қалада өскен болуы тиiс. Бұл болашақтың еншiсiнде болса керек. Бiрақ күн санап қысқарып бара жатқан прозада қаланың бей­несi ашылады, атмосферасы көрi­нетiн болады деп айту да қиын. Бұл қысқаруды кезiнде 70-жылдары Асқар Егеубаев айтып кеткен екен. Айтқаны айдай келдi. Бұрын әңгiме көлемi он бет болса, қазiр бiр жарым бет. Бұл да бiр заңдылық. Кезiнде Тургенев бiр роман жазса, оны Пәленшеевтер деген ақсүйектер отбасының бәйбiшесi жанындағы бiр келiн­шекке желпiтiп қойып, баппен оқитын. Роман бiтiп қалса, ренжiп, жаңағы желпiп тұрған келiншектен ашуын алатын. Өйткенi басқа шаруасы жоқ. Ал қазiр бәрi керiсiнше.   
Ендi атап өткен кейiпкер қала­лардың қатарына Астана қосылуы тиiс. Ол жаққа да жастар барып жатыр. Iшiнде ақындары болады, жазушылары болады. Бiреулерi ал­ғашқы махаббатын кездестiредi, ендi бiреулерi жоғалтады. Сөйтiп жас­тықтың самалы соққан соң, әде­биетте де көрiне бастауы тиiс. Ал қа­ла туралы түсiнiгiмiздi батысқа немесе орысқа ұқсатудың түк те қажетi жоқ. Сұлу – сұлу емес, сүйген – сұлу дегендей, әркiмдiкi өзiне. 

**Жазып алған Арман ӘЛМЕНБЕТ.**